Samarqandda “Nexia” kanalga ag'darilishi oqibatida 3 kishi halok bo'ldi — video

Samarqand tumanida 8 may kuni “Nexia” kanalga ag'darilishi oqibatida 3 kishi halok bo'ldi. Bu haqda viloyat Ichki ishlar boshqarmasi axborot xizmati xabar berdi.
Ma'lum bo'lishicha, voqea soat 02:40 atrofida tumanning Badal MFY hududida sodir bo'lgan. Aniqlanishicha, “Nexia” avtomobili haydovchisi harakatlanib ketayotib boshqaruvni yo'qotgan va kanalga ag'darilgan.
Mashinaning old o'rindiqlaridagi haydovchi va yo'lovchi suvdan chiqishga ulgurgan, orqada o'tirgan 3 fuqaro: 15, 16 hamda 29 yoshli yigitlar halok bo'lgan. Ularning ikki nafari maktab o'quvchisi bo'lgan.
Mazkur holat yuzasidan Jinoyat kodeksining 266-moddasi (Transport vositalari harakati yoki ulardan foydalanish xavfsizligi qoidalarini buzish) bilan jinoyat ishi qo'zg'atilib, tergov harakatlari olib borilmoqda.

Avvalroq Toshkent viloyatida haydovchining ehtiyotsizligi sabab “Lacetti” kanalga tushib ketgandi. Shuningdek, Qashqadaryoda 9-sinf o'quvchisi uyi yaqinidagi kanalga cho'kib ketgan.